recursal/SuperWikiNEXT-32B huggingface dataset:
פירוש נוסף ערך זה עוסק בתשוקה לכסף רב. אם התכוונתם לסרט אילם בשם זה, ראו תאוות בצע (סרט).
אדם חמדן
**תאוות בצע** או **חמדנות** היא תשוקה עזה וכמיהה לכסף ועושר חומרי. תאב בצע רואה בעושר מטרה ולא אמצעי. תאב בצע מסוגל לפעמים להפעיל אמצעים בלתי-כשרים על מנת להגדיל את הונו האישי.
סמל מובהק לתאוות בצע ותוצאותיה הוא המלך מידאס מהמיתולוגיה היוונית, שביקש מדיוניסוס שכל מה שייגע בו יהפוך לזהב. בתחילה היה מידאס מרוצה מיכולת זו, הוא הפך מספר דברים לזהב, ושמח מהתעשרותו הצפויה, אולם עד מהרה החל להתחרט על משאלתו זו. מידאס לא היה יכול עוד לאכול או לשתות, מכיוון שבכל פעם שנגע בשתייה או מזון, הם הפכו לזהב. כאשר ניגשה בתו לנחמו, נגע בה בטעות, והפך אותה לזוועתו לפסל זהב.

ביהדות, הדיבר האחרון מעשרת הדיברות, לא תחמוד, נוגע לאיסור על התאווה שבלב. אם כי פרטי ההלכות אינם תואמים לגמרי איסור על תאוות בצע. תוצאות נגררות של תאוות ממון נאסרו בהלכה באיסורים עצמאיים, כמו גזל, גנבה, שוחד, עושק, הונאה, רמאות, הסגת גבול, ריבית וכדומה. בעל ספר משלי מגנה את התכונה כשלעצמה (משלי, א', י"ט; משלי, ט"ו, כ"ז), ואף הנביאים במספר מקומות מגנים את ישראל בשל תאוות הבצע שלהם (ירמיה, ו', י"ג; ירמיה, ח', י'). במקרא, יתרו יועץ למשה למנות שופטים שאחת מתכונותיהם היא שנאת בצע (שמות, י"ח, כ"א). בספר שמואל א', פרק ח', פסוק ג' מסופר על בניו של שמואל הנביא, השופטים, שהיטו משפט בשל רדיפת בצע ולקיחת שוחד ועל כן העם מאס במשפטם וביקש לו מלך.

אטימולוגיה
----------

ע"פ אטימולוגיה עממית, כאשר עברו מסחר חליפין לסחר באמצעות מטבעות, היו בוצעים (פורסים) לוח מתכת לפרוסות בגודל זהה, כל יחידה היא בצע או אם המתכת הייתה כסף הייתה היחידה הבודדת "בצע כסף".

ראו גם
------

* תחושת זכאות
* אינטרס
* מערכת החיזוק

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **חמדנות** |

* חמדנות, דף שער בספרייה הלאומית

| **רגשות** |
| --- |
| 

|  |
| --- |
| אדישות • אהבה • אומץ • אושר • אימה • אכזבה • אכזריות • אמון • אמפתיה • אנטיפתיה • אקסטזה • אשמה • בדידות • בהלה • בוז • בושה • ביטחון • בלבול • גאווה • גועל • געגוע • דאגה • דו-ערכיות • דחייה • דכדוך • הודיה • היקשרות • הערצה • הפתעה • הקלה • השפלה • התאהבות • חוסר אונים • חיבה • חמדנות • חמלה • חרדה • חרטה • חשש • טינה • ייאוש • יראה • כאב • כמיהה • כעס • מבוכה • מועקה • מצוקה • מרירות • ניכור • נקמה • סבל • סיפוק • ספק • סקרנות • עדנה • עוינות • עונג • עלבון • עניין • עצב • עצבנות • פחד • פליאה • ציפייה • קבלה • קנאה • קתרזיס • רוגע • רחמים • ריקנות • רסנטימנט • שכול • שלווה • שמחה • שמחה לאיד • שנאה • שעמום • תבוסתנות • תסכול • תקווה • תשוקה |

 |
| מצב רוח • אפקט |

| שבעת החטאים בנצרות |
| --- |
| 

|  |
| --- |
| * תאוות בשריםתאוות בשרים
* גרגרנותגרגרנות
* חמדנותחמדנות
* עצלותעצלות
* זעםזעם
* קנאהקנאה
* גאווהגאווה
 |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007295829605171
* BnF: cb119808252 (data)
* GND: 4156377-3
* LCCN: sh85010500

 |
**קודימה** (באוקראינית: **Кодима**; ברומנית: **Codâma**) היא עיר קטנה במחוז אודסה שבאוקראינה, על גדות נהר קודימה, בה התקיימה עד השואה קהילה יהודית גדולה.

תולדות היישוב
-------------

קודימה, שנמצאת על אתר שהיה מיושב מתקופות קדומות, נוסדה בשנת 1754, והוחזקה מספר שנים בידי משפחות אצולה פולניות. פיתוחה של העיר הואץ עם חיבורה לקו מסילת הברזל.

יהודי קודימה
------------

בראשית המאה ה-20 נמנו בעיירה 2,241 יהודים. במספר פוגרום שנערכו בעיר במאי 1919 נרצחו בה למעלה מ-130 יהודים. בתקופה הסובייטית פעלו בעיר מועצה יהודית ממלכתית ובית ספר יידי, ונמנו בה כ-1,600 יהודים, כרבע מתושביה.

ב-22 ביולי 1941, חודש לאחר פרוץ מבצע ברברוסה, נכבשה העיר בידי הגרמנים, ואלו הטילו גזירות שונות על יהודיה ועל הפליטים היהודים מבסרביה שהגיעו אליה. ב-1 באוגוסט 1941 הוצאו להורג 97 יהודים מהעיר שהואשמו בקומוניזם, ומספר ימים לאחר מכן רצחו הגרמנים את כל הפליטים היהודים שהגיעו לעיר, לאחר שאלו הצטוו להתרכז עבור רישום לעבודה לכאורה. ב-12 באוגוסט 1941 רצחו הגרמנים כ-120 צעירים יהודים נוספים מהעיר.

לאחר סיפוח העיר לחבל טרנסניסטריה הרומני ב-1 בספטמבר 1941, רוכזו כל היהודים שנותרו בעיר בגטו צפוף שהוקם בה. ב-1 באוקטובר 1941 נערכה בגטו אקציה, במסגרתה הוצעדו כל יושביו לעבר אזור הכיבוש הגרמני, כאשר בדרך נספו רבים מהם. כ-300 מהיהודים הצליחו לחזור לעיר. ב-12 בינואר 1942 רוכזו כולם לעבודה לכאורה, ונורו בידי שוטרים רומנים. מעט פצועים יהודים שניצלו מהטבח, ושהצליחו לחזור לעיר ולהסתתר בה, נתפסו בידי הרומנים, ונרצחו במקום.

בקיץ 1943 הועברו למחנה עבודה שהוקם בעיר כמה מאות יהודים שגורשו מרומניה. עם שחרור העיר ב-23 במרץ 1944 בידי הצבא האדום נותרו בה כמה עשרות יהודים בחיים.

קישורים חיצוניים
----------------

ויקישיתוף מדיה וקבצים בנושא **קודימה** בוויקישיתוף
* 

* אתר האינטרנט הרשמי של קודימה
* קודימה (Kodyma), ב"אנציקלופדיה של הגטאות", באתר "יד ושם"
* קודימה באתר JewishGen

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009464390105171
* LCCN: no2014108354
* WorldCat (עם LCCN): no2014-108354

 |
**נעמי בן עמי** (נולדה ב-10 ביוני 1960) היא דיפלומטית ישראלית אשר שימשה כראש ארגון "נתיב".

חייה
----

נולדה בצ'רנוביץ שבאוקראינה ורוב ילדותה עברה עליה בקזחסטן, שם עבדו הוריה. משפחתה של בן עמי עלתה לישראל בשנת 1973, כשהיא בת 13. המשפחה התגוררה בדימונה ואחר כך בירושלים. בן עמי למדה בגימנסיה העברית בעיר ושירתה כפקידה בפיקוד מרכז. היא למדה יחסים בין-לאומיים ולימודים סובייטים באוניברסיטה העברית בירושלים וכן החלה בלימודים לתואר שני בהיסטוריה רוסית. בן עמי החלה לעבוד במשרד החוץ בשנת 1986 במשרת סטודנטים. היא כיהנה במספר תפקידים דיפלומטים, בין השאר בליסבון וריגה. אחר כך שימשה כיועצת מדינית בשגרירות ישראל במוסקבה. בין השנים 2003 ל-2006 כיהנה כשגרירת ישראל באוקראינה, בין השאר בתקופת המהפכה הכתומה, וכשגרירה לא-תושבת במולדובה, תפקיד שעליו קיבלה את אות מסדר הכבוד (אנ') מנשיא מולדובה ולדימיר וורונין ב-2007.

בן עמי נבחרה לתפקיד ראש נתיב על ידי ועדת איתור מיוחדת בראשות מזכיר הממשלה, ישראל מימון ומונתה על ידי ראש הממשלה אהוד אולמרט והחליפה בתפקיד את צבי מגן. בעת בחירתה שימשה כשגרירת ישראל באוקראינה.
לאחר סיום כהונתה בנתיב (2015) מונתה לדיקרטורית בחברה אפריקה ישראל של איש העסקים לב לבייב.

בן עמי נשואה לאודי, אותו פגשה במשרד החוץ והיא אם לשניים.

קישורים חיצוניים
----------------

* אנשיל פפר, יוצאת מהמחתרת, באתר הארץ, 14/08/08

הערות שוליים
------------

1. ↑  אנשיל פפר, יוצאת מהמחתרת, באתר הארץ, 14 באוגוסט 2008
2. ↑  "privind conferirea "Ordinului de Onoare" doamnei Naomi BEN-AMI". *Ministerul Justiției* (ברומנית). 2007-01-24. נבדק ב-2023-02-13.
3. ↑  מינוי הגב' נעמי בן עמי לתפקיד ראש לשכת הקשר – "נתיב", באתר משרד ראש הממשלה, ‏20 באוקטובר 2006
4. ↑  גיל קליאן, לב לבייב מינה עובדת בכירה לשעבר במשרד רוה"מ לדירקטוריון אפריקה, באתר כלכליסט, 20 באוגוסט 2015

| ראשי נתיב |
| --- |
| 

|  |
| --- |
| שאול אביגור • נחמיה לבנון • יהודה לפידות • דוד ברטוב • יעקב "יאשה" קדמי • צבי מגן • נעמי בן עמי • אלכס קושניר • נטלי בריסקין-פלג |

 |
**אל-אג'ורומיה** (בערבית: **الْآجُرُّومِيَّةِ**) שמוכר גם בשם **מתן אל-מוקדימה אל-אג'רומיה** (בערבית: متن المقدمة الآجرومية) או בשמו המלא **אל-מוקדימה אל-אג'ורומיה פי מבאדי עלם אל-ערביה** (בערבית: المقدمة الآجُرُّومية في مبادئ علم العربية) הוא ספר דקדוק ערבי ((בערבית): نحو عربي) שנכתב במאה ה-13 על ידי הברברי איבן אג'ורום. כיוון שהוא תמציתי וקל לשינון, החיבור היווה את הבסיס לחינוך יסודי בלימוד הערבית הקלאסית בחברות דוברות השפות הערביות באותה התקופה והיה לאחד הספרים הראשונים שנלמדו בעל פה לאחר הקוראן, יחד עם האלפיה.

החיבור הקצר הזה בן כמה עמודים, מגדיר את מערכת ה**אעראב** ((בערבית): اعراب ) (הטיית גזרה דקדוקית). "אל-מוקדימה" ((בעברית) "המבוא") מסכם את הכללים המורכבים של התחביר הערבי לפורמט תמציתי, ברור ומובנה, שקל לשנן אותו.

א-סויוטי שייך אותו מבחינה סגנונית לאסכולה הבלשנית של כופה על בסיס מושג יַחֲסַת שֶׁל "khafḍ" ((בערבית): خفض), ציווי ההטייה הייעודי "muʿrab" ( معرب ), ושליטת יחסה מסוג "kayfamā" ((בערבית) كيفما ) "ḥarf" ((בערבית) حرف ) על הצורה החותכת את סיום המילה "jazm" ((בערבית) جزم ).

החיבור היה מוכר באירופה מהמאה ה-16, והיה לאחד מספרי הלימוד הראשונים שעמדו לרשות חוקרי הערבית האירופאיים בלימודם את שיטת הדקדוק של השפה הערבית. תרגומים שלו פורסמו באופן קבוע ונרחב ברוב השפות האירופאיות. הוא פורסם בשתים עשרה גרסאות ומהדורות אירופאיות שונות. התרגום הלטיני של הדקדוק הערבי של אבן אג'ורום נעשה על ידי הנזיר הפרנציסקני האיטלקי תומאס אוביצ'יני מנוברה, שכיהן כאב מנזר בחלב, ופורסם באיטליה ב-1621 בשם *Grammatica Arabica*. תורגם לאנגלית על ידי ג'ון ס' פירוון.

הארג'ומיה הוא חיבור ידוע ושימושי לתחביר הערבי. הספר נחשב בעיני הערבים עצמם כיצירה חינוכית סטנדרטית; בזכות אורכו הקצר ויעילותו הוא שמר על פופולריות רחבה בקרב מורים ותלמידים של השפה הערבית ברחבי המדינות דוברות להגי הערבית, ויותר מ-60 ספרים מלווים עבורו נכתבו על ידי בלשנים מאוחרים יותר. המהדורות השונות שלו הופיעו בבולאק, באלג'יר ובמקומות אחרים.

קישורים חיצוניים
----------------

ויקישיתוף מדיה וקבצים בנושא **אל אג'ורומיה** בוויקישיתוף

הערות שוליים
------------

1. ↑  Eickelman, D. F. (1992). *Knowledge and Power in Morocco: the Education of a Twentieth-Century Notable*. Princeton: Princeton University Press, p. 56
2. ↑  Troupeau, G . **"Ibn Ād̲j̲urrūm", in: Encyclopaedia of Islam**, 2, BrillOnline Reference Works, 2012, מסת"ב 9789004161214
3. ↑  Christian Literature Society for India; Hartford Seminary Foundation (1 בינואר 1920). *The Moslem World*. Published for the Nile Mission Press by the Christian Literature Society for India. p. 88. נבדק ב-1 בפברואר 2012. `{{cite book}}`:  (עזרה)
4. ↑  תומאס אוביצ'יני,Grammatica Arabica

|  |  |
| --- | --- |
| בקרת זהויות עריכת הנתון בוויקינתונים | 
* GND: 7543940-2
* LCCN: n2014024204
* SUDOC: 21720788X
* TDVİA: el-ecrumiyye
* VIAF: 5380149919441706650004
* WorldCat (עם VIAF): 5380149919441706650004

 |
**קונסטנטינוב** (בפולנית: **Konstantynów**) הוא כפר במחוז ביאלא פודולסק שבפרובינציית לובלין בפולין, בסמוך לגבול בלארוס, אשר עד השואה היה יישוב יהודי.

תולדות היישוב
-------------

היישוב נזכר מהמאה ה-17, עת נקרא בשם "קוזירדזי". בשנת 1774 הוענקו ליישוב זכויות עיר, ושמו שונה לשמו הנוכחי. באמצע המאה ה-19 התפתח היישוב, עם חיבורו לקו מסילת הברזל ורשה-לובלין.

מאמצע המאה ה-18 התקיימה ביישוב קהילה יהודית מבוססת, בה התכנס מעת לעת ועד ארבע הארצות. באותה עת התקיימה ביישוב גם ישיבה.

בין מלחמות העולם נמנו ביישוב כ-1,200 יהודים, שהיוו כ-90% מתושביו, ובמקום התקיימה פעילות של אגודת ישראל ושל המפלגות הציוניות.

### בשואה

בספטמבר 1939 נכבש היישוב בידי הגרמנים, ונקבע כנקודת גבול עם שטחי כיבוש הסובייטים. בתקופה הראשונה לכיבוש גורשו מהכפר מספר משפחות יהודיות למחנה הריכוז נוינגמה, בו נספו.

בסוף שנת 1940 רוכזו יהודי היישוב בגטו שהוקם בו, בו הועסקו בעבודות כפייה, תוך התעללות מצד שומריהם. בחורף 1942-1941 מתו רבין מיושבי הגטו מקור, מרעב וממגיפות, וחלקם נרצחו באופן אקראי בידי הגרמנים. במאי 1942 רוכזו כל הגברים היהודים מהגטו בגילאים 15 עד 60 בכיכר השוק ביישוב, ושם הושפלו ועונו בפומבי בידי הגרמנים, תוך שליחת כ-100 מהם למחנה עבודה.

בספטמבר 1942 חיסלו הגרמנים את הגטו שביישוב, עם העברת כל יושביו לגטו ביאלא פודולסק, תוך רצח הנמלטים והמסתתרים. משם הועברו תוך זמן לא רב לגטו מיינדזיז'ץ פודלסקי, תוך רצח הזקנים במהלך האקציה, וממנו שולחו באוקטובר 1942 למחנה ההשמדה טרבלינקה, תוך דחיסת 250 איש בכל קרון משא. אחר יהודים בודדים שהסתתרו ביערות בסביבת היישוב ערכו הגרמנים ופולנים לאומנים מצוד.

קישורים חיצוניים
----------------

ויקישיתוף מדיה וקבצים בנושא **קונסטנטינוב** בוויקישיתוף
* קונסטנטינוב באתר מרכז מורשת יהדות פולין
* קונסטנטינוב (Konstantynów), ב"אנציקלופדיה של הגטאות", באתר "יד ושם"
* "קונסטנטינוב", באתר השטעטל הווירטואלי
* לאורה קרגו, קונסטנטינוב (על הבוג), **אנציקלופדיה של המחנות והגטאות** (כרך II, חלק A, עמ' 657–659), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 274218197
* WorldCat (עם VIAF): 274218197

 |
**בְּעִדָּנָא** **דריתחא** הוא ביטוי בשפה הארמית. תרגום הביטוי הוא: בעת רוגז (בעידנא= בעת). בעברית בת זמננו משמש הביטוי להבעת חרטה על דברים שנאמרו בשעת כעס מפני ש"אין דנים אדם בשעת כעסו", אך במקור שימש הביטוי לתיאור זמן שיש בו כעס מהשמים.

מקור
----

הביטוי נזכר לראשונה בתלמוד, כך לדוגמה במסכת בבא קמא: "רבא **בעידן רתחא** הוי סכר כוי", כלומר מתי שהוא ראה שיש זמן של התעוררות הדינים בעיר, ותושבי העיר מתו במלחמה, בדבר או ברעב, הוא סגר את חלונות הבית כנאמר בפסוק "עלה מוות בחלונינו" שמשם נראה שיש רשות למלאך המוות להיכנס לבית שחלונותיו פתוחים. 

וכן במסכת ברכות מסופר על רבי זירא שבעידנא דריתחא היה משליך את אדרתו מעליו כדי לא להיראות כחשוב אלא כעבד לפני רבו, ובזמן שלא היה עידנא דריתחא היה מתעטף בבגדים נאים.

עונש
----

בתלמוד במסכת מנחות מופיע כי בזמן של "עידנא דריתחא" מענישים גם על ביטול מצוות עשה. על פי המסופר שם, המלאך הוכיח את רב קטינא על שביטל מצוות עשה של ציצית, ואמר לו כי אף על פי שבאופן רגיל אין מענישים על דבר כזה, בעידנא דריתחא מענישים גם על ביטול מצוות עשה. כך אף הובא בספרי הפוסקים כי על כל מצוות עשה שמבטלים, אם יש חיוב לקיימה (כמו במצוות ציצית) יש על כך עונש בעידנא דריתחא, גם אם על פי ההלכה אינו חייב לעשות את המצווה, כמו מצוות שילוח הקן לפי הדעה שאינו חייב לשלח את האם אם אינו חפץ לזכות בבנים.

יש שכתבו שדווקא בימים שהיו רגילים ללבוש בגדים שיש בהם ארבע כנפות, אזי מי שחיפש דרכים להיפטר ממצווה זו, נחשב לו הדבר לעבירה ולכן נענש, אך בימינו שבאופן רגיל אדם אינו לובש בגד של ארבע כנפות, אין הוא נענש על כך שלא חיפש דרכים להכניס את עצמו בחיוב המצוה.

טעם
---

מספר פרשנויות ניתנו לכך שבעידנא דריתחא מענישים על ביטול מצוות עשה: 

* לדעת הרבינו יונה הטעם שמענישים בעידנא דריתחא, הוא על כך שהאדם לא הביא את עצמו למצב שבו יחמוד לקיים כל מצווה שיוכל לקיים.
* המהרש"א מפרש כי בעידנא דריתחא מענישים את הצדיקים על כך שלא הגנו על דורם, על ידי מצוות נוספות שיכלו לקיים ובכך להוסיף בזכויותיהם וזכויות הדור.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **בעדנא דרתחא** |

הערות שוליים
------------

1. ↑  שרי רוט, דרעי התנצל על דבריו נגד הגר"ש עמאר: "בעידנא דריתחא" • צפו, באתר חרדים10, 13 בנובמבר 2017  
מזכיר הממשלה: דברי חפץ לקצינה נאמרו בעידנא דריתחא, באתר ערוץ 7, 15 בנובמבר 2009
2. ↑  תלמוד בבלי, מסכת בבא קמא, דף ס', עמוד ב'
3. ↑  תלמוד בבלי, מסכת מנחות, דף מ"א, עמוד א'
4. ↑  שלח תשלח עמ' מ"ג.
5. ↑  ראו בהרחבה בספר בירור הלכה.
6. ↑  שער שלישי מדריגה שנייה
7. ↑  מהרש"א על מנחות מ"ג א
**נואה אטובולו** (בגרמנית: **Noah Atubolu**; נולד ב-25 במאי 2002 בפרייבורג שבגרמניה) הוא כדורגלן גרמני המשחק בעמדת השוער בקבוצת פרייבורג מהבונדסליגה.

קריירת מועדונים
---------------

אטובולו גדל במחלקות הנוער של ספורטפרונדה איינטרכט פרייבורג ופרייבורג. בשנת 2020 החל לשחק בקבוצת המילואים של פרייבורג. ב-19 באוקטובר 2022 ערך את הופעת הבכורה שלו בקבוצה הראשונה של המועדון, בניצחון 2-1 על זנקט פאולי במסגרת הסיבוב השני של הגביע הגרמני לעונת 2022/2023. ב-19 באוגוסט 2023 ערך את הופעת הבכורה שלו בבונדסליגה, בניצחון 2-1 על הופנהיים במסגרת המחזור הראשון לעונת 2023/2024.

קריירה בינלאומית
----------------

אטובולו היה חלק מסגל נבחרת גרמניה עד גיל 21 לטורניר אליפות אירופה עד גיל 21 בשנת 2023, וערך שלוש הופעות בטורניר.

קישורים חיצוניים
----------------

* פרופיל, באתר Transfermarkt
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Finaler U 21-EM-Kader: Beyer und Thielmann fehlen verletzt באתר הרשמי של פדרציית הכדורגל הגרמנית, 14 ביוני 2023 (בגרמנית)
**וויצ'ך גרסון** (בפולנית: **Wojciech Gerson**;‏ 1 ביולי 1831 – 25 בפברואר 1901) היה צייר פולני, שפעל בפולין, ונחשב לנציג בולט של האסכולה הפולנית בציור.

קורות חייו
----------

וויצ'ך גרסון נולד בוורשה שאז הייתה תחת שליטה של האימפריה הרוסית. בשנת 1844 הוא התחיל ללמוד ציור באקדמיה לאמנויות בעיר וסיים אותה בהצטיינות בשנת 1850. בשנת 1853 הוא קיבל מלגה להמשך לימודים באקדמיה לציור בסנקט פטרבורג. הוא סיים את לימודיו בשנת 1855 עם קבלת מדליית כסף. בשנת 1856 הוא נסע לפריז וחזר בשנת 1858.

בהיותו בוורשה גרסון הקים אגודה לאמנויות בשנת 1860. הוא התחיל ללמד ציור בשנת 1865 וקביל תואר פרופסור באקדמיה לאמנויות בוורשה בשנת 1872. הוא לימד באקדמיה עד לשנת 1896. בתקופה זו הוא לימד ציירים פולנים רבים לרבות שמעון בוכבינדר ואנה בילינסקה.

בנוסף לציור גרסון היה פעיל בתחום אדריכלות וביקורת אמנויות. הוא ידוע בעיקר על ציוריו לנושאים היסטוריים.

חלק מיצירות וגרסון נשדדו במהלך מלחמת העולם השנייה על ידי הנאצים ולא נמצאו עד היום.

מציוריו
-------

* ליטא מקבלת נצרותליטא מקבלת נצרות
* תדיאוש קושצ'ושקו תדיאוש קושצ'ושקו
* פטירת פשמיסל השניפטירת פשמיסל השני
* קז'ימייז' השלישי ויהודים קז'ימייז' השלישי ויהודים

קישורים חיצוניים
----------------

ויקישיתוף מדיה וקבצים בנושא **וויצ'ך גרסון** בוויקישיתוף
* ציורים של וויצ'ך גרסון

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1283639
* BnF: cb11062571x (data)
* GND: 12266468X
* ISNI: 0000 0001 1022 3070
* LCCN: no2008063187
* NKC: skuk0000470
* RERO: 02-A024728260
* RKD: 31160
* SUDOC: 196316596
* ULAN: 500031052
* VIAF: 20569491
* WorldCat: lccn-no2008063187

 |
**אוגוצ'וקוו כריסטוס איוו** (בארמנית: **Ուգոչուկվու Քրիստուս Իվու**, באנגלית: **Ugochukwu Christus Iwu**; נולד ב-28 בנובמבר 1999 בג'וס שבניגריה) הוא כדורגלן ניגרי-ארמני המשחק בעמדת הקשר האחורי בקבוצת רובין קאזאן מליגת העל הרוסית ובנבחרת ארמניה.

קריירת מועדונים
---------------

איוו גדל במחלקת הנוער של אל-קאנמי ווריורס. ב-7 בפברואר 2018 חתם בלורי מליגת המשנה הארמנית, ובהמשך העפיל איתה לליגת העל הארמנית. בסך הכל ערך 48 הופעות ליגה במדי המועדון, בהן הבקיע ששה שערים.

ב-29 באוגוסט 2019 הושאל איוו לפיוניק ירוואן מליגת העל הארמנית. הוא ערך 14 הופעות ליגה במדי המועדון.

ב-7 באוגוסט 2020 חתם איוו באוררטו מליגת העל הארמנית. הוא ערך 84 הופעות ליגה במדי המועדון, בהן הבקיע שמונה שערים.

ב-16 ביולי 2023 חתם איוו על חוזה לשלוש שנים ברובין קאזאן מליגת העל הרוסית. ב-22 ביולי ערך את הופעת הבכורה שלו במועדון, בתיקו 2-2 נגד לוקומוטיב מוסקבה במסגרת המחזור הראשון בליגה לעונת 2023/2024. ב-5 באוגוסט הבקיע את שער הבכורה שלו במועדון, בהפסד 4-1 לספרטק מוסקבה במסגרת המחזור השלישי בליגה.

קריירה בינלאומית
----------------

ב-20 במרץ 2023 קיבל איוו אזרחות ארמנית. ב-25 במרץ 2023 ערך את הופעת הבכורה שלו בנבחרת ארמניה, בהפסד 2-1 לנבחרת טורקיה במסגרת מוקדמות יורו 2024.

תארים
-----

אוררטו
* ליגת העל הארמנית (1): 2022/2023
* הגביע הארמני (1): 2022/2023

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams

הערות שוליים
------------

1. ↑  Ուգոչուկվու Իվուն՝ "Փյունիկի" ֆուտբոլիստ באתר הרשמי של פיוניק ירוואן, 29 באוגוסט 2019 (בארמנית)
2. ↑  OFFICIAL STATEMENT: UGOCHUKWU IWU באתר הרשמי של אוררטו, 7 באוגוסט 2020 (באנגלית)
3. ↑  ИВУ УГОЧУКВУ - В РУБИНЕ באתר הרשמי של רובין קאזאן, 16 ביולי 2023 (ברוסית)
4. ↑  GUNKO AND IWU RECEIVED ARMENIAN PASSPORTS באתר הרשמי של אוררטו, 20 במרץ 2023 (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אוגוצ'וקוו איוו"**.
מבנה תא היחידה של גליום אנטימוניד (מבנה צינק בלנדה)מבנה תא היחידה של גליום אנטימוניד (מבנה צינק בלנדה)
**גליום אנטימוניד או גליום אנטימוני** (כתיב כימי: **Gallium antimonide** ,GaSb) הוא תרכובת מוליכה למחצה של גליום ואנטימון ממשפחת החומרים III-V (אנ'). יש לו קבוע סריג של בערך 0.61 ננומטר. אנרגיית פער הפסים שלו היא 0.822 אלקטרון וולט ב-0 מעלות קלווין, ו-0.725 אלקטרון וולט ב-300 מעלות קלווין.

היסטוריה
--------

התרכובת הבין-מתכתית GaSb הוכנה לראשונה בשנת 1926 על ידי ויקטור גולדשמידט (אנ'), שהגיב את היסודות באטמוספירה של גז אינרטי ודיווח על קבוע הסריג של GaSb, שעודכן מאז. דיאגרמת הפאזות Ga-Sb נחקרה ב-1955 על ידי קוסטר (Koster) ועל ידי גרינפילד.

יישומים
-------

ניתן להשתמש ב-GaSb עבור גלאי אינפרא אדום, נוריות אינפרא אדום (LED), לייזרים וטרנזיסטורים, ומערכות להמרה תרמו-פוטוולטאית (אנ').

ראו גם
------

* אלומיניום אנטימוניד
* אינדיום אנטימוניד (אנ')
* גליום ארסניד

קישורים חיצוניים
----------------

* תכונות פיסיקליות של GaSb, באתר מכון Ioffe
* תרכובות גליום (אנ')

הערות שוליים
------------

1. 1 2  P. S. Dutta, H. L. Bhat, and Vikram Kumar, The physics and technology of GaSb: an emerging optoelectronic materials, **Journal of Applied Physics**, 1997, עמ' 5821
2. ↑  Köster, Werner and Thoma, Berthold. "Aufbau der Systeme Gallium-Antimon, Gallium-Arsen und Aluminium-Arsen" *International Journal of Materials Research*, vol. 46, no. 4, 1955, pp. 291-293. https://doi.org/10.1515/ijmr-1955-460408
3. ↑  Greenfield, I.G. Smith, R.L. Gallium-Antimony System. *JOM* 7, 351–353 (1955). https://doi.org/10.1007/BF03377506
**אוי דיוויז'ן** היא להקה ישראלית, המנגנת מוזיקת כליזמר. שמה הוא קריצה על שמו של הרכב הפוסט-פאנק הבריטי ג'וי דיוויז'ן. אוי דיוויז'ן היא מהלהקות הבודדות שמבצעות מוזיקה יהודית מזרח-אירופית תוך נאמנות לאופן ביצוע מקורי, שזכו להכרה בקרב ציבור המאזינים בישראל. שירי הלהקה הושמעו בתחנות רדיו רבות בישראל.

היסטוריה
--------

באוגוסט 2006 התקיים פסטיבל מוזיקת כליזמר בינלאומי במונטריאול, בו התקיימו הופעות וכיתות אמן של סוגה מוזיקלית זו. בפסטיבל למדו המשתתפים לבצע מוזיקת כליזמר ממזרח אירופה תוך שימת דגש על אופן ביצוע אותנטי של המוזיקה. בפסטיבל נכחו מספר ישראלים, בהם אסף תלמודי וגרשון לייזרסון - נגן כינור. לאחר חזרתם ארצה הקימו תלמודי ולייזרסון דואט (כינור ואקורדיון), תוך כוונה לבצע חומרים יהודיים מזרח אירופאיים מסורתיים. לאחר תקופת חזרות הצטרפו להרכב מוזיקאים נוספים - אביחי טוכמן (קונטרבס), אייל תלמודי (קלרינט) וסולן להקת הבילויים נועם ענבר (שירה).

הלהקה החלה להופיע במועדונים ובפסטיבלים בישראל ובהמשך יצאה לסיורי הופעות בחו"ל. בשנת 2008 הוקלט אלבום שכלל שירים פוליטיים ומוזיקה אינסטרומנטלית בשיתוף עם שני זמרי אוונגרד - דניאל קאהן (גרמניה) ופסוי קורולנקו (רוסיה). באותה שנה הוקלט אלבום הבכורה של הלהקה, שכלל מוזיקה אינסטרומנטלית ושירים ביידיש וברוסית ממסורת הכליזמר.

הרכב הלהקה
----------

בלהקה חמישה מוזיקאים: אסף תלמודי - מנגן באקורדיון ומנחה, גרשון לייזרסון - שר ברוסית ומנגן בכינור, נועם ענבר - זמר סולן, אייל תלמודי - קלרינט, ואביחי טוכמן - קונטרבס. בחלק מהשירים חברי הלהקה מנגנים בכלים נוספים. עד היום לא נעשה שימוש בכלים חשמליים למיניהם, על מנת לא לפגוע באותנטיות של הצליל העממי.

דיסקוגרפיה
----------

* 2008 - אוי דיוויז'ן
* The Unternationale - 2008 (עם דניאל קאהן ופסוי קורולנקו)
* 2013 - Dicunt (עם פסוי קורולנקו)

קישורים חיצוניים
----------------

* אוי דיוויז'ן, ברשת החברתית פייסבוק
* אוי דיוויז'ן, סרטונים בערוץ היוטיוב
* אוי דיוויז'ן, באתר MusicBrainz (באנגלית)
* אוי דיוויז'ן, באתר Discogs (באנגלית)
* אוי דיוויז'ן, באתר Songkick (באנגלית)
* אוי דיוויז'ן, באתר בנדקמפ
* תמר סוקניק, הכליזמר בועט מהשטייטל, באתר הארץ, 23 באוקטובר 2007
* הלהקה באתר "Qube"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007416126805171
* ISNI: 0000 0004 6969 1540
* LCCN: n2011082430
* MusicBrainz: a244919f-e411-45ff-810f-b52b5d096c68
* VIAF: 208729551
* WorldCat: lccn-n2011082430

 |
**Thalys** (מבוטא טאליס - השם חסר משמעות והומצא על ידי מחשב[דרוש מקור]) הוא שירות רכבות מהירות בינלאומי, שהחל כקו הרכבת המהיר בין פריז לבריסל. מסילת הרכבת של ה Thalys משותפת עם היורוסטאר ועם שירות הרכבות הצרפתי TGV. ה-Thalys מקשר בין פריז, אמסטרדם, אוסטנדה, קלן ואסן, והשירות מופעל על ידי **Thalys International**. החברה מפעילה שירות עונתי גם למרסיי ולבור-סן-מוריס. בשנת 2012 נסעו כ-6.6 מיליון נוסעים ברכבות החברה.

היסטוריה
--------

ההחלטה להקים קו רכבת מהיר בין פריז, בריסל, אמסטרדם וקלן התקבלה ב-1987. ב-28 בינואר 1993,‏
SNCF,‏ NMBS/SNCB,‏ Nederlandse Spoorwegen ודויטשה באן חתמו על הסכם להפעיל במשותף את הקו תחת השם Thalys, וב-1995 הוקמה Westrail International על ידי חברות הרכבות של צרפת ובלגיה על מנת להפעיל את השירות. ב-4 ביוני 1996 יצאה הרכבת הראשונה מפריז. זמן הנסיעה לבריסל היה 2:07 ולאמסטרדם 4:47.

בשנת 1997 הושלמה הבניה של מסילת הרכבת HSL 1, המחברת בין הגבול של צרפת ובלגיה לבריסל. חיבור זה איפשר לרכבת לנסוע במהירות של 300 קמ"ש לאורך כל הדרך. ב-14 בדצמבר 1997 יצאה רכבת ה-Thalys הראשונה מפריז שנסעה על מסילת HSL 1. זמן הנסיעה מפריס לבריסל קוצר ל-1:25. באותו הזמן שירות ה-Thalys החל לפעול בקלן ואאכן בגרמניה, ובערים ברוז', שרלרואה, גנט, מונס ואוסטנדה בבלגיה. השירות בין פריס ובריסל זכה להצלחה רבה ותוך זמן קצר השירות הגיע לתפוסה מלאה.

ב-19 בדצמבר 1998 החל שירות עונתי לאתרי הסקי במרסיי ובור-סן-מוריס.

במאי 1999 נפתח קו מהיר חדש לנמל התעופה שארל דה גול, והחל שירות רכבות ישירות מבריסל לנמל התעופה, יחד עם הסכמי שותפות קוד עם אייר פראנס, אמריקן איירליינס ונורת'ווסט איירליינס. ב-28 בנובמבר 1999 החברה שינתה את שמה ל-**Thalys International**. באפריל 2001 הודיעה אייר פראנס על ביטול קו הטיסות פריס-בריסל, עקב חוסר רווחיות. במקום הטיסות חתמה החברה על הסכם קוד-שרינג עם Thalys.

השירות בין בריסל לקלן שודרג בדצמבר 2002 כשרכבות ה-Thalys החלו לנסוע על מסילת הרכבת HSL 2 (מסילת רכבת בין לוון לאנס).

בשנת 2003 החל שירות לנמל התעופה של בריסל.

ב-2007 דויטשה באן רכשה 10% מהחברה.

ב-2009 קוצר זמן הנסיעה בין בריסל וקלן ב – 19 דקות כשנפתחה מסילה חדשה – HSL 3 המקשרת בין לייז' לאאכן. בניית המסילה הושלמה בשנת 2007, אך רכבות ה-Thalys החלו להשתמש במסילה זו רק ב-2009 מכיוון שהרכבות לא צוידו באותה תקופה במערכת האיתות ETCS (לפני כן המסילה הייתה בשימוש ה - ICE, שירות הרכבות המהיר בגרמניה).

ראו גם
------

* TGV

קישורים חיצוניים
----------------

ויקישיתוף מדיה וקבצים בנושא **Thalys** בוויקישיתוף
* 

* אתר האינטרנט הרשמי של Thalys (בצרפתית, בהולנדית, בגרמנית ובאנגלית)
* Thalys, ברשת החברתית פייסבוק

* Thalys, ברשת החברתית אקס (טוויטר)

* Thalys, ברשת החברתית אינסטגרם
* אתר הבית של ה - Thalys

הערות שוליים
------------

1. 1 2  Thalys. "History". נבדק ב-2008-10-04.
2. ↑  מסילת הרכבת HSL 1
3. ↑  ולט אם זונטאג, ‏רכבת מבוקשת מדי, באתר גלובס, 30 במרץ 1998  
הארץ, גידול של 10% בהיצע מושבים באייר פראנס, באתר הארץ, 19 באפריל 2001
4. ↑  דרור מרום, ‏אייר-פראנס ביטלה את טיסות פאריס-בריסל; תחליפן בנסיעה ברכבת, באתר גלובס, 22 באפריל 2001
5. ↑  מסילת הרכבת HSL 2
6. ↑  מסילת הרכבת HSL 3
סכר הובר, נבדה
**הנדסת מים** היא תחום התמחות בהנדסת סביבה והנדסה אזרחית, העוסקת בתכנון ועשייה הנדסית בתחומי המים.

חשיבותם של המים
---------------

אף שהמים מכסים כשני שלישים משטח כדור הארץ, מיעוטם ראויים לשתייה, כאשר רובם הם מי ים מלוחים. המחסור במי שתייה מורגש במיוחד על רקע ההתחממות הגלובלית.

מומחים טוענים כי דווקא המים,יהיו המשאב הראשון בחשיבותו בעולם, כפי שהיה הנפט בעבר.

עם הגידול המתמיד באוכלוסיית העולם, כך גוברת הדרישה להקמת תשתיות להובלה ולאספקה של המים. כבר כיום כשני מיליארד איש בעולם אינם בעלי גישה למקורות מים ראויים לשתייה.

מהנדסי מים בתעשייה
------------------

**מהנדס משאבי מים וסביבה** הוא מהנדס בעל תואר בהנדסה אזרחית או סביבתית המתמחה ביישום עקרונות מדעיים לצורכי אספקת מים והבטחת איכותם.

מהנדסי מים בתחום ההידרוטכניקה וההנדסה הימית עוסקים בתכנון ההנדסי ובבנייה של תשתיות מים למיניהן כמו בריכות ומאגרי מים, משאבות, סכרים, נמלים וכדומה.

מהנדסי מים רותמים את ידיעותיהם בתחום הכימיה והביולוגיה כדי להבטיח מי שתייה באיכות ראויה, ועוסקים בניטור וטיהור המים מגורמים מזהים, מיקרואורגניזמים, מלחים ותרחיפים שונים. מיומנויות מהוות את היסודות בתחום התפלת מים וטיפול בשפכים.

בתחומי הנדסת הסביבה וההידרולוגיה מהנדסי מים מסייעים בשיקום מקורות מים, קידוחי בארות, ניקוז ולוקחים חלק בתכנון אזורי ואורבני (תכנון רגיש למים).

ניתן למצוא מהנדסי מים בחברות המפתחות צינורות להולכת מים ואביזרי צנרת (שסתומים, מסננים, אביזרים מנטרי לחץ).

מלבד זאת מהנדסי מים משתלבים בענפים מגוונים נוספים, כגון שרברבות, כיבוי אש, חקלאות ועוד.

לימודי הנדסת מים בישראל
-----------------------

הנדסת מים נלמדת בטכניון בחיפה כחלק מהלימודים בפקולטה להנדסה אזרחית וסביבתית ובמכללה האקדמית כנרת בעמק הירדן. הלימודים נמשכים כארבע שנים ובסיומם מקבלים הבוגרים תואר B.Sc בהנדסת מים (טכניון) או הנדסת תעשיות מים (כנרת). במוסדות הנ"ל קיימות אף תוכניות לתואר שני בתחום. בפקולטה להנדסה אזרחית באוניברסיטת אריאל מתקיים מסלול תואר ראשון הנדסה הידראולית למהנדסי הידרוטכניקה. במכללת סמי שמעון מתמחים סטודנטים להנדסה אזרחית במסלול הנדסה ימית.

בין הנושאים בתוכניות הלימודים הנ"ל ניתן למנות קורסים במכניקת הזורמים, כימיה של המים, מכניקה הנדסית, הידרולוגיה, טיפול בשפכים, הנדסת ניקוז, אוקיינוגרפיה הנדסית ועוד.

### תארים משיקים

במכללות להנדסאים שבפיקוח מה"ט מוכשרים הנדסאים במגמת טכנולוגיות מים. המכללה האקדמית תל חי מעניקה תארים במדעי המים, ובאוניברסיטה העברית מתקיימות תוכניות במדעי הקרקע והמים (תואר ראשון ושני) והידרולוגיה (תואר שני בלבד).

קישורים חיצוניים
----------------

ויקישיתוף מדיה וקבצים בנושא **הנדסת מים** בוויקישיתוף
* אתר למנויים בלבד יואב כהן, משחק תפקידים | עד 25 אלף שקל בחודש - והביקוש לתפקיד רק יעלה: מה עושה מהנדסת מים?, באתר TheMarker‏, 25 באוקטובר 2022
* הנדסה הידראולית, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007533638005171
* BnF: cb119763833 (data)
* GND: 4064700-6
* LCCN: sh85063305
* NARA: 10639494
* NKC: ph508938

 |
"**החירות מובילה את העם**" (בצרפתית: La Liberté guidant le peuple) הוא ציור מפורסם של אז'ן דלקרואה המתאר את מהפכת יולי 1830 בצרפת, שהדיחה את המלך שארל העשירי.

תוכן הציור
----------

הציור משלב את החיים והמוות, המנצחים צועדים על גופותיהם של המתים. נוכחים בורגנים ובני מעמד הפועלים, דבר שמחדד את העובדה שמעמד הפועלים השתתף במהפכה אך לא זכה בנתח מהרפובליקה החדשה.
מבחינה צורנית קיים ריבוי של תנועות והתרחשויות, ותמרות עשן אופפות את התמונה.

במרכז הציור מופיעה דמותה של מריאן, שהיא האלגוריה לחירות, האוחזת בטריקולור המהפכני ומשולבים בו דמויות ממשיות באותה סצנה - ילד עם אקדחים, פרחחי רחוב, פועל עם סינר, פועל פצוע עם חולצה כחולה, גבר בורגני עם רובה. דמות האישה האלגורית משאירה את הצופה במציאות, אף על פי שאיננה מציאותית, בשל חושניותה והיותה מלאת חיים.

דעה פוליטית
-----------

דלקרואה אינו מחבק את המהפכה באופן תמים, ובוחר להציג את הצד החיובי והשלילי שלה. הוא מציג את התבנית ההרואית של המהפכה המתבטאת במנצחים, בד בבד עם הצגת הצד המפסיד, מעמד הפועלים, ותיאור של הכיעור שבמהפכה דרך המוות והאספסוף.

בתרבות הפופולרית
----------------

ביוני 2008 השתמשה הלהקה קולדפליי בציור זה כרקע לאלבומה - "Viva la Vida or Death and All His Friends".

ראו גם
------

* מריאן
* האנשת מדינות

קישורים חיצוניים
----------------

* החירות מובילה את העם, באתר אנציקלופדיה בריטניקה (באנגלית)
* אתר האינטרנט הרשמי של החירות מובילה את העם (בצרפתית)

* אתר האינטרנט הרשמי של החירות מובילה את העם (באנגלית)

* אתר האינטרנט הרשמי של החירות מובילה את העם (ביפנית)

ויקישיתוף מדיה וקבצים בנושא **החירות מובילה את העם** בוויקישיתוף
* שרה ברייטברג-סמל, חירות מאוד לא עצמאית, באתר הארץ, 2 באפריל 2007

|  |  |
| --- | --- |
| בקרת זהויות עריכת הנתון בוויקינתונים | 
* Bildindex: 20193952
* BnF: cb11958532t (data)
* GND: 4275137-8
* Joconde: 000PE000957
* VIAF: 184003081
* WorldCat (עם VIAF): 184003081

 |
חברת **Yarovit Motors** (ברוסית: **Яровит Моторс**) הייתה חברה רוסית שמושבה בסנקט פטרבורג, רוסיה העוסקת בהרכבת רכבים, משאיות וטרקטורים עבור חברת המשאיות ההולנדית טרברג. החברה נוצרה בשנת 2003 כאשר חברת Yarovit Holdings רכשה את מפעל המתכות הלנינגרדי. רכבי החברה ממותגים כמשאיות להובלת סחורות בתנאי כביש ומזג אוויר קשים. משאיות YAROVIT שייכות לקטגוריות המשאיות שמשקלן הכולל נע בין 20.0 ל-40.0 טון ויותר מ-40 טון, בהתאמה.

על פי סיווג הרכבים, שאומץ על ידי UNECE, משאיות YAROVIT שייכות לקטגוריה N3 - כלי רכב הכוללים משאיות, מכוניות, טרקטורים, רכבים מיוחדים שמשקלם ברוטו עולה על 12 טון. על פי סיווג המשאיות, שאומץ על ידי ארצות הברית, המכונית שייכת למחלקה של משאיות כבדות (Heavy Duty), עם משקל כולל של יותר מ-15 טון.

מוצרים
------

מגוון המשאיות של YAROVIT מבוסס על השלדה של טרברג 6x6, 8x8, 10x8. השלדות הללו מהוות בסיס לפיתוח של שלוש משפחות רכבים: GLOROS‏ DOGMUS ,ORDEX. בנוסף Yarovit מייצרת מגוון משאיות ייעודיות כמו משאיות זבל, טרקטורים, להובלות עצים, מערבלי בטון ועוד.

בשנת 2018 הוכרז על פשיטת רגל של המפעל ונגד מנהליו נפתחה חקירה פלילית.

רכבים היברידיים
---------------

באפריל 2010 הציגה "YAROVIT Motors" את הרעיון של מכונית עירונית רוסית היברידית יו מובייל במחיר סביר, שתומכת בפיתוח של נשיא אונקסים מיכאיל פרוחורוב. ההנחה היא כי המכונית תהיה סדרה היברידית מעגלית. בתוכנית זו, מייצרים חשמל על סיפון הרכב על ידי גנרטור המונע על ידי מנוע בעירה - מנוע בנזין, מנוע דיזל או מונע בגז.

* משקל - לא יותר מ-700 ק"ג
* מהירות מקסימלית - 130 קמ"ש
* טווח - 11,00 ק"מ
* צריכת דלק - 3.5 ליטר ל-100 ק"מ

בהמשך מיכאיל פרוחורוב נטש את התמיכה בפרויקט ומכר אותו לידי מכון NAMI.

הערות שוליים
------------

1. ↑  עותק בארכיון (ארכיון)
2. ↑
3. ↑   Belkarplastik (רוסית)
4. ↑
**אפולו ודפנה** הוא פסל שיש מאת הפסל האיטלקי ג'ובאני לורנצו ברניני. הפסל, המתאר את דמויותיהם של אפולו ודפנה מוצג כיום בגלריה בורגזה שברומא.

נושא הפסל לקוח מתוך היצירה "מטמורפוזות" מאת המשורר הרומי אובידיוס. על פי הסיפור המיתולוגי, האל אפולו, שחץ האהבה של קופידון ננעץ בו, רודף בתשוקה אחר הנימפה דפנה. לאחר שדפנה קראה לעזרה, הפך אותה אביה - אל נהר - לצמח הדפנה.

פסלו של ברניני מציג את האירוע ברגע השיא שלו. האל אפולו מתואר כנער צעיר ועירום. ידו האחת מצליחה לאחוז במותניה של דפנה ואילו רגלו האחורית מונפת באוויר, כבתוך ריצה, המועצמת על ידי הבד העוטף את אזור חלציו ותלוי מכתפו. דפנה מתוארת עירומה לחלוטין, פיה פעור באימה והיא מסובבת את ראשה לאחור לעבר אפולו. גופה מתואר בתנועה פיתולית (סרפנטינית). ידיה מונפות למעלה וכפות ידיה, מהן מבצבצים עלים וניצנים, נמצאות במצב של מטמורפוזה לצמח.

קישורים חיצוניים
----------------

ויקישיתוף מדיה וקבצים בנושא **אפולו ודפנה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb158442713 (data)
* GND: 4540552-9
* LCCN: no98127505
* VIAF: 184911814
* WorldCat (עם VIAF): 184911814

 |
**ברנרד צ'רנובילסקי** (נולד ב-1 בינואר 1928) הוא פתולוג ישראלי, מחלוצי הפתולוגים בישראל העוסקים בגינקו-פתולוגיה, פרופסור אמריטוס לפתולוגיה, מנהל המכון הפתלוגי בבית החולים קפלן (1970 - 1995).

ביוגרפיה
--------

נולד בקניגסברג (היום: "קלינינגרד"), גרמניה לסופי ויעקב צבי הכהן, אח צעיר למקס.

בשנת 1939 הגיע כילד לארץ ישראל בימי המנדט הבריטי.

צ'רנובילסקי בוגר בית ספר לרפואה של אוניברסיטת לוזאן, שווייץ בשנת 1953.

בשנת 1953 היה סטאז'ר בבית החולים היהודי בסינסינטי במדינת אוהיו.

בין השנים 1954–1955 התמחה בפתולוגיה בבית החולים היהודי בסינסינטי במדינת אוהיו.

בין השנים 1955–1957 שירת בצבא האמריקאי, בבסיס חיל האוויר בדנוור קולורדו.

בין השנים 1957–1958 התמחה בפתולוגיה ב"מרכז הרפואי בית ישראל" בבוסטון, במדינת מסצ'וסטס, ארצות הברית.

בין השנים 1959–1960 היה פתולוג בכיר ב"מרכז הרפואי בית ישראל" בבוסטון.

בין השנים 1965–1969 כיהן כפתולוג בכיר ב"Woman's Medical College" בפנסילבניה.

בין השנים 1965–1979 כיהן כפתולוג בכיר בבית החולים של אוניברסיטת פנסילבניה.

בין השנים 1970–1995 כיהן כמנהל המכון הפתולוגי בבית החולים קפלן.

בין השנים 1995–1997 היה יועץ בכיר במכון לפתולוגיה של בית החולים איכילוב, בתל אביב.

משנת 1997 עד 2018 היה המנהל הרפואי של מעבדות פתו-לאב דיאגנוסטיקה בע"מ, נס-ציונה.

### אקדמיה

בין השנים 1958–1959 היה מרצה לפתולוגיה באוניברסיטת הרווארד.

בשנת 1969 התמנה כפרופסור חבר באוניברסיטת פנסילבניה בפילדלפיה.

בין השנים 1970–1980 כיהן כפרופסור חבר באוניברסיטה העברית.

בשנת 1980 מונה לפרופסור מן המנין בבית ספר לרפואה באוניברסיטה העברית בירושלים.

בין השנים 1993–1995 כיהן כפרופסור לפתולוגיה בבית ספר לרפואה באוניברסיטת ז'נבה (אנ').

צ'רנובילסקי כיהן כפרופסור אורח במרכז הגרמני לחקר הסרטן בהיידלברג, גרמניה.

צ'רנובלסקי היה בין המייסדים אשר הניחו את היסודות והעקרונות לקיום מחנה הקיץ הראשון ב־1995 לנוער שוחר מדע בהיידלברג.

לצ'רנובילסקי מעל ל־200 פרסומים בתחום הפתולוגיה הכללית והגיניקו-פתולוגיה.

מספריו
------

* "חיי מבעד העדשה" - הוצאה גלילית.

חיים אישיים
-----------

צ'רנובילסקי גרוש מד"ר הלן צ'רנובילסקי, שהייתה רופאה בכירה באנדוקרינולוגיה. היו להם שלוש בנות.

אחיו הבכור מקס צ'רנובילסקי היה שופט בבית המשפט המחוזי בתל אביב.

לקריאה נוספת
------------

* המנותח מת בגלל גידול שלא היה (nrg, מעריב, שמעון איפרגן, 27 באפריל 2005)

קישורים חיצוניים
----------------

ויקישיתוף מדיה וקבצים בנושא **גיניקולוגיה פתולוגית** בוויקישיתוף
* ממחקריו של צ'רנובילסקי באתר PubMed

הערות שוליים
------------

1. ↑  פרופ' ברנרד צ'רנובלסקי pathologist-czernobilsky
2. ↑  אירוע חגיגי לציון 20 שנה למחנה הקיץ המדעי בהיידלברג רחובות עיר המדע והתרבות, 27 באפריל 2005
3. ↑  "חיי מבעד העדשה" - פרופ' ברנרד צ'רנובילסקי galileebooks.co.il
**ברסאנט צלינה** (נולד ב-9 בספטמבר 1996) הוא כדורגלן קוסובני המשחק בעמדת הקשר התוקף בא.י.ק סולנה ובנבחרת קוסובו.

קריירת מועדונים
---------------

צלינה נולד בפריזרן, קוסובו, יוגוסלביה ובגיל שנתיים עזב עם משפחתו לדראמן שבנורווגיה. בגיל 11 התחיל לשחק כדורגל בקבוצת הילדים של סטרומסגודסט המקומית. בגיל 16 הצטרף לאקדמיה לכדורגל של מנצ'סטר סיטי.

ב-1 ביולי 2014 צלינה חתם ל-3 שנים במנצ'סטר סיטי. באותה תקופה עבר ניתוח עקב פציעה ולאחר שסיים את תהליך השיקום הצטרף לקבוצת הנוער של המועדון. בדצמבר 2014 נקרא לראשונה לסגל הקבוצה הבוגרת עקב עומס המשחקים של הקבוצה באותה העת, אך לא זכה לדקות משחק. צלינה ערך את הופעת הבכורה שלו במדי הסיטי במשחק ידידות נגד המבורג במהלך מחנה אימון שנערך באבו דאבי.

ב-9 בינואר 2016 ערך את הופעת הבכורה שלו עבור הסיטי במסגרת רשמית בניצחון 0–3 נגד נוריץ' סיטי במסגרת גביע ה-FA. ב-6 בפברואר ערך את הופעת הבכורה שלו בפרמייר ליג בהפסד 1–3 ללסטר סיטי ואף בישל את השער היחיד של סיטי במשחק לסרחיו אגוארו.

בקיץ 2016 הושאל לטוונטה מליגת העל ההולנדית.

בקיץ 2017 הושאל לאיפסוויץ' טאון.

ב-31 ביולי 2018 חתם לארבע עונות בסוונסי סיטי תמורת 3 מיליון פאונד. ארבעה ימים לאחר החתימה, צלינה ערך את הופעת הבכורה שלו בקבוצה במשחק הליגה נגד שפילד יונייטד.

ב-9 בספטמבר 2020, צלינה חתם בדיז'ון מליגת העל הצרפתית.

ב-31 באוגוסט 2021 חזר לקדנציה שנייה באיפסוויץ' טאון.

קריירה בינלאומית
----------------

בצעירותו, שיחק צלינה בכל נבחרות הנוער של נורווגיה. לאחר שנבחרת קוסובו קיבלה אישור מיוחד מפיפ"א לקיים משחקי ידידות נגד נבחרות החברות בה, צלינה זומן לסגל הנבחרת לקראת משחקה הראשון נגד האיטי שנערך ב-5 במרץ 2014. ב-7 בספטמבר 2014 ערך את הופעת הבכורה שלו בנבחרת בניצחון 0–1 נגד עומאן. בינואר 2015 חשף כי דחה זימון מנבחרת נורווגיה בטענה כי הוא מעוניין להמשיך לייצג את קוסובו. ב-13 בנובמבר 2015 הבקיע את שער הבכורה שלו בנבחרת בתיקו 2-2 נגד אלבניה.

קישורים חיצוניים
----------------

ויקישיתוף מדיה וקבצים בנושא **ברסאנט צלינה** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN
**באשיר האמפריז** (באנגלית: **Bashir Humphreys**; נולד ב-15 במרץ 2003 באקסטר שבאנגליה) הוא כדורגלן אנגלי המשחק בעמדת הבלם בקבוצת סוונסי סיטי מהפוטבול ליג צ'מפיונשיפ, בהשאלה מצ'לסי.

קריירת מועדונים
---------------

האמפריז גדל במחלקות הנוער של רדינג וצ'לסי. ב-8 בינואר 2023 ערך את הופעת הבכורה שלו בקבוצה הבוגרת של צ'לסי, בהפסד 0–4 למנצ'סטר סיטי במסגרת הסיבוב השלישי של גביע ה-FA לעונת 2022/2023.

ב-27 בינואר 2023 הושאל האמפריז לפאדרבורן 07 מהבונדסליגה השנייה עד לתום עונת 2022/2023. הוא ערך 12 הופעות ליגה במהלך תקופת ההשאלה.

ב-1 בספטמבר 2023 חתם על חוזה חדש לארבע שנים בצ'לסי, והושאל לסוונסי סיטי מהפוטבול ליג צ'מפיונשיפ למשך עונת 2023/2024.

קריירה בינלאומית
----------------

האמפריז זכה עם נבחרת אנגליה עד גיל 19 בטורניר אליפות אירופה עד גיל 19 בשנת 2022. בנוסף, נכלל בסגל נבחרת אנגליה עד גיל 20 לטורניר גביע העולם עד גיל 20 לשנת 2023, וערך ארבע הופעות בטורניר, בהן הבקיע שער אחד.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Humphreys heads to Paderborn on loan באתר הרשמי של צ'לסי, 27 בינואר 2023 (באנגלית)
2. ↑  Humphreys signs new deal and leaves on loan באתר הרשמי של צ'לסי, 1 בספטמבר 2023 (באנגלית)
3. ↑  Fifa Under-20 World Cup: England name squad for tournament באתר BBC, ‏ 11 במאי 2023 (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"באשיר האמפריז"**.
**טרי ריצ'רד מילס** (באנגלית: **Terry Richard Mills**; נולד ב-21 בדצמבר 1967) הוא כדורסלן עבר אמריקאי, אשר שיחק בליגת ה-NBA בין השנים 1990–2001. ממוצעיו הכוללים לאורך 11 עונותיו בליגה הם 10.6 נקודות, 5.4 ריבאונדים ו-1.3 אסיסטים למשחק.

אחיינו של כדורסלן העבר ג'ון לונג, ובן דודו של גרנט לונג.

קריירת מכללות
-------------

מילס נולד וגדל בעיר רומולוס (אנ') שבמישיגן, ובין השנים 1987–1990 למד באוניברסיטת מישיגן. בעונת 1988/1989 הוביל את קבוצת הכדורסל של מישיגן, לצדם של גלן רייס ולוי ואט, לזכייתה הראשונה אי פעם בטורניר אליפות המכללות, עם ממוצעים של 11.6 נקודות ו-5.9 ריבאונדים למשחק. במשחק הגמר, בו גברה קבוצתו על אוניברסיטת סיטון הול בתוצאה 80–79, קלע מילס 8 נקודות, אסף 6 ריבאונדים וחסם 3 פעמים. בעונה העוקבת, לאחר עזיבתו של רייס ל-NBA, הצטיין מילס עם ממוצעים של 18.1 נקודות ו-8.0 ריבאונדים למשחק, אולם מישיגן הודחה כבר בסיבוב השני של טורניר המכללות.

קריירת משחק מקצועית
-------------------

בדראפט ה-NBA‏ 1990 נבחר מילס על ידי מילווקי באקס בבחירה ה-16, ומיד הועבר בטרייד לדנוור נאגטס תמורת דני שייס.

במהלך עונת הרוקי שלו הועבר לניו ג'רזי נטס כחלק מטרייד משולש, במסגרתו נשלח לנטס גם דראז'ן פטרוביץ' (מפורטלנד טרייל בלייזרס), בעוד וולטר דייוויס (מדנוור) הועבר לפורטלנד, וגרג אנדרסון (מניו ג'רזי) נשלח לדנוור. עד לסיום עונת 1991/1992 קלע מילס 7.7 נקודות בממוצע למשחק עבור הנטס.

באוקטובר 1992 חתם על חוזה בדטרויט פיסטונס. ב-3 עונותיו הראשונות בדטרויט היה אחד השחקנים המובילים של הקבוצה, לצדם של אייזיאה תומאס, ג'ו דיומרס וגרנט היל, ורשם ממוצעים של 15.9 נקודות ו-7.3 ריבאונדים למשחק. ב-1 במרץ 1993 קלע שיא קריירה של 41 נקודות בניצחון הפיסטונס מול בוסטון סלטיקס. בעונת 1996/1997 שיתף פעולה בפיסטונס עם בן דודו גרנט לונג.

באוגוסט 1997, לאחר 5 עונות בדטרויט, חתם על חוזה במיאמי היט. בעונתו הראשונה בקבוצה קלע 4.2 נקודות למשחק כשחקן ספסל, ובעונה העוקבת שותף במשחק אחד בלבד בשל פציעה בברכו.

לקראת עונת 1999/2000 חזר לשחק בדטרויט פיסטונס. באותה עונה שימש כשחקן חמישייה קבוע, אולם תרם 6.7 נקודות למשחק בלבד.

בקיץ 2000 הועבר עם כריסטיאן לייטנר בטרייד לדאלאס מאבריקס, תמורת סדריק סבאלוס, ג'ון וולאס ואריק מרדוק. בטרם שיחק בדאלאס שוחרר מהקבוצה, וחתם על חוזה באינדיאנה פייסרס. בסיום עונתו היחידה באינדיאנה פרש מילס ממשחק, בגיל 33. ב-7 מתוך 11 עונותיו בליגה השתתף בפלייאוף ה-NBA, אך בכל המקרים הודחה קבוצתו כבר בסיבוב הראשון.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של מילס בליגת ה-NBA, באתר basketball-reference.com
2. ↑  הסטטיסטיקות של מילס בליגת המכללות, באתר sports-reference.com
3. ↑  סטטיסטיקות משחק הגמר בין מישיגן לסיטון הול, באתר sports-reference.com
4. ↑  רשימת הנבחרים בדראפט 1990, באתר basketball-reference.com
5. ↑  מילס נשלח בטרייד לדנוור, באתר deseret.com,‏ 1 באוגוסט 1990
6. ↑  מילס ופטרוביץ' נשלחים בטרייד לניו ג'רזי, באתר לוס אנג'לס טיימס, 24 בינואר 1990
7. ↑  מילס סיכם על חוזה בדטרויט, באתר הניו יורק טיימס, 12 בספטמבר 1992
8. ↑  סטטיסטיקות המשחק בין דטרויט לבוסטון, באתר basketball-reference.com
9. ↑  מילס חותם על חוזה במיאמי, באתר הניו יורק טיימס, 21 באוגוסט 1997
10. ↑  מילס חוזר לשחק בפיסטונס, באתר CBS,‏ 20 בספטמבר 1999
**האריה** הוא רומן משנת 2010 מאת הסופר האמריקאי נלסון דה-מיל. זהו הרומן החמישי של דה-מיל הכולל את הבלש ג'ון קורי, שעובד כעת כקבלן עבור כוח המשימה הבדיוני למלחמה בטרור של ה-FBI בעיר ניו יורק. הרומן הוא המשך למשחק האריה. אחרי האריה יצא רומן המשך של דה מיל מ-2012 בשם הפנתר.

עלילה
-----

שלוש שנים לאחר האירועים המסופרים במשחק האריה. ג'ון קורי, שוטר לשעבר כיום חבר בכוח המשימה למלחמה טרור, יוצא למרדף אחר המחבל הלובי האכזר אסד חליל, הידוע יותר בשם "האריה" מבלי שהצליח לעצור אותו. שלוש שנים לאחר מכן קורי לא שכח את האיומים הנוראיים שהמחבל הפנה אליו וכעת הסיוט חוזר ומופיע בעוצמה בחייו. כאשר שותפתו, כיום אשתו, קייט מייפילד, עורכת דין של ה-FBI עם תחביב של צניחה חופשית, מותקפת על ידי גבר במהלך קפיצה, קורי מיד יודע מי זה. האריה חזר להשלים את משימתו וזו רק ההתחלה. במהלך תקיפה אווירית על טריפולי שהחליט עליה נשיא ארצות הברית רונלד רייגן ב-1986, משפחתו של חליל הושמדה. מאותו רגע, נקמה הייתה מטרתו היחידה, הן כלפי האנשים המעורבים ישירות באותה פרשה טרגית, והן כלפי ארצות הברית, מדינה שהוא מתעב מאוד. אף על פי שמטרותיו ידועות, אף אחד לא יכול למנוע את מהלכיו של הרוצח הזה שמבלי להשאיר רמזים שימושיים. הוא מחסל באכזריות זה אחר זה לא רק את קורבנותיו אלא גם את שותפיו, כדי לא להשאיר עקבות. החיפושים מתקרבים יותר ויותר, אבל האריה תמיד מצליח להימלט מרודפיו ונראה ששובל הדם לא אוזל. אף אחד לא יודע איך הוא נע בצורה חלקה כל כך על אדמת אמריקה ומי עוזר לו.

קישורים חיצוניים
----------------
הנשיא ברק אובמה נפגש בבית הלבן עם חבר הקונגרס ברני פרנק ועם הסנאטורים דיק דרבין וכריס דוד, לפני ההכרזה על רפורמה ברגולציה הפיננסית, 17 ביוני 2009
**חוק הרפורמה בוול סטריט והגנת הצרכן דוד-פרנק**, הנקרא בפשטות **חוק דוד-פרנק** (באנגלית: **Dodd–Frank Wall Street Reform and Consumer Protection Act**) הוא שמה של חקיקה פדרלית בארצות הברית, אשר נחתמה כחוק בידי הנשיא ברק אובמה ב-21 ביולי 2010. החוק מיישם רפורמה ברגולציה הפיננסית בארצות הברית, אשר אושרה על ידי הקונגרס האמריקאי ה-111, שהיה בשליטת המפלגה הדמוקרטית, ועל ידי ממשל אובמה. הרפורמה חוקקה בתגובה למיתון הכלכלי שעקב למשבר האשראי העולמי, ושווקה כשינוי המשמעותי ביותר ברגולציה הפיננסית בארצות הברית מאז השפל הגדול, כזו שלכאורה משקפת שינוי משמעותי בסביבת הרגולציה הפיננסית האמריקאית ומשפיעה על כל סוכנויות הרגולציה הפדרלית האמריקאית וכמעט כל היבט בתעשיית השירותים הפיננסיים האמריקאית.

החוק הוצע לראשונה ב-2 בדצמבר 2009 בבית הנבחרים ביוזמתו של ברני פרנק, ובוועדת הבנקאות ביוזמתו של יו"ר הוועדה, כריס דוד מקונטיקט. לאור מעורבות שני חברי הקונגרס בהצעת החוק, הוועידה שהתכנסה להיוועץ בהצעת החוק ב-29 ביוני 2010, הצביעה בעד כינוי הצעת החוק בשמם.

רקע וסקירה כללית
----------------

המשבר הכלכלי העולמי הוביל לקריאות נרחבות לשינוי במערכת הרגולטורית בארצות הברית. ביוני 2009 הציג הנשיא ברק אובמה הצעה ל "שיפוץ כולל במערכת הרגולציה הפיננסית בארצות הברית, שינוי שלא נראה כמוהו מאז הרפורמות שבאו בעקבות השפל הגדול". לקראת פרסומה של הצעת החוק, הצהיר הנשיא אובמה כי היא כוללת 90% מהצעותיו בנושא. הצעת החוק אמנם הייתה ככלל עקבית להצעתו הראשונית של הנשיא אובמה, אך כללה גם אלמנטים נוספים אשר נגעו ליישום הרפורמה, כגון חוק וולקר המטיל מגבלות על הבנקים בארצות הברית באשר למסחר בהונם העצמי.

הרפורמה שינתה את המבנה הרגולטורי שהיה קיים לפניה, במובנים כגון יצירת סוכנויות חדשות (תוך כדי איחוד והפסקת קיומן של אחרות) במאמץ לפשט את התהליך הרגולטורי, והגברת הפיקוח על מוסדות ספציפיים הנחשבים למהווים סיכון על המערכת. במובן שהרפורמה משפיעה כמעט על כל הסוכנויות הפדרליות לרגולציה פיננסית בארצות הברית, החקיקה מייצגת שינוי באופן שבו השווקים הפיננסיים בארצות הברית יפעלו בעתיד. עם זאת, טרם ניתן לאמוד את השפעתה המלאה של הרפורמה בשלב זה.

קישורים חיצוניים
----------------

ויקישיתוף מדיה וקבצים בנושא **חוק דוד-פרנק** בוויקישיתוף
* סוכנויות הידיעות, וושינגטון אישרה סופית את הרפורמה הפיננסית הגדולה מאז השפל הגדול, באתר כלכליסט, 15 ביולי 2010
* מאט טאיבי, רולינג סטון, ‏כך כופפו הבנקים הגדולים בארה"ב את ברק אובמה, באתר גלובס, 24 במאי 2012

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007428752305171
* BnF: cb16535901h (data)
* GND: 1105080404
* LCCN: no2010151934
* SUDOC: 16902816X
* VIAF: 183373717
* WorldCat (עם VIAF): 183373717

 |
**טלוויזיה חינוכית** או **טלוויזיה לימודית** היא השם לשימוש בתוכניות טלוויזיה לטובת מטרות חינוכיות. טלוויזיה חינוכית יכולה לפעול באמצעות שידור תוכניות טלוויזיה בודדות או שידור ערוצים ייעודיים.

בטלוויזיה החינוכית משודרות גם תוכניות לקהל הצופים המבוגר יותר. דוגמה לכך ניתן למצוא בשידור תוכניות האוניברסיטה הפתוחה ב-BBC בבריטניה.

סדרות טלוויזיה רבות לילדים הן חינוכיות, ונעות בין תוכניות שמטרתן המוצהרת היא ללמד את הצופים לבין תוכניות אשר מטרתן להעביר בעקיפין מסר לצופים.

בהיבטים החברתיים של הטלוויזיה החינוכית, בכמה מחקרים נמצא כי לטלוויזיה החינוכית יתרונות רבים.[דרוש מקור]

גופי טלוויזיה חינוכית ברחבי העולם
---------------------------------

### ישראל

 ערך מורחב – **הטלוויזיה החינוכית הישראלית**  

בישראל, החל מ-1966 שידרה הטלוויזיה החינוכית הישראלית תוכן חינוכי, ובמשך יותר מעשור נקראה "הטלוויזיה הלימודית". בעשור השני של המאה ה-21, הטלוויזיה החינוכית מפיקה מספר רב של תוכניות בשלל נושאים שונים לקבוצות גילאים שונות, שהעיקרית בהן היא ילדים ובני נוער, והם מופצים הן בערוצי הטלוויזיה ובעיקר בערוץ 23, באתר האינטרנט של החינוכית ובפלטפורמות אינטרנטיות נוספות. על פי חוק השידור הציבורי הישראלי הטלוויזיה החינוכית סיימה את שידוריה ב-14 באוגוסט 2018 ובמקומה הוקם ערוץ כאן חינוכית במסגרת תאגיד השידור הישראלי.

### ארצות הברית

NASA TV היא שירות הטלוויזיה של סוכנות נאס"א, ומשודרת באמצעות הלוויין ובשידורים באינטרנט. ספקי טלוויזיה מקומיים ברחבי ארצות הברית יכולים לשדר את השירות לפי שיקול דעתם, שכן מדובר בשידור ציבורי במימון ממשלת ארצות הברית ולכן נמצא ברשות הציבור.

בידור
-----

כמה תוכניות טלוויזיה משלבות במידה ניכרת תוכן היסטורי או עובדתי במטרה להפוך את התוכנית לחינוכית, לצד היות התוכן מבדר או מרגש, ועל ידי כך הן מעוררות סקרנות בקרב הצופים. תוכניות מסוג זה הן רחוב סומסום, טלטאביז ומגלים עם דורה. לעיתים תוכניות אלו עשויות להיות יותר מבדרות מאשר חינוכית. דוגמה לכך היא ערוץ ההיסטוריה אשר עבר מהפקת סרטים דוקומנטריים והיסטוריים לתוכניות סנסציוניות, דרמטיות יותר ומבדרות כביכול, אשר הדאגה לתוכן חינוכי נמצאת במקום משני.

ראו גם
------

* שידור ציבורי
* תאגיד השידור השוודי
* תאגיד השידור הישראלי

קישורים חיצוניים
----------------

* הדברים הטובים על טלוויזיה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007566382305171
* LCCN: sh2001000815
* NKC: ph1075933

 |